బ్యాంకులకు ఎం-బ్యాంకింగ్‌ తప్పనిసరి!
- ఈ దిశగా విత్త సంస్థలకు ప్రభుత్వ ఆదేశాలు
- డిజిటల్‌ లావాదేవీలు పెంచేందుకు విస్తృత ప్రచారం
న్యూఢిల్లీ: డిజిటల్‌ లావాదేవీలకు ప్రోత్సహకరంగా నిలిచేందుకు గాను దేశంలోని అన్ని బ్యాంకులు మొబైల్‌ బ్యాంకింగ్‌ సదుపాయాన్ని అందుబాటులోకి తీసుకురావాలని ప్రభుత్వం ఆయా బ్యాంకుల్ని కోరింది. అన్ని రకాల ఖాతాదారులకు అందుబాటులో ఉండేలా మార్చి నెలాఖరు నాటికి దీనిని అందుబాటులోకి తేవాలని సూచించింది. దీనికి తోడు మార్చి 31 వరకు మొబైల్‌ ఫోన్‌ అందుబాటులో ఉన్న ప్రతి ఒక్కరికి మొబైల్‌ బ్యాంకింగ్‌ సౌకర్యం అందుబాటులో ఉండేలా బ్యాంకులు చర్యలు తీసుకోవాలని తాము సూచించామన్నారు. నెలాఖరు వరకు జాతీయ స్థాయిలో ఇందుకు సంబంధించిన ప్రచారాన్ని నిర్వహించాలని కూడా ప్రభుత్వం బ్యాంకులకు సూచించినట్టుగా ఎలక్ట్రానిక్స్‌ అండ్‌ ఐటీ శాఖ కార్యదర్శి అరుణ్‌ సుందర్‌రాజన్‌ తెలిపారు. డిజిటల్‌ చెల్లింపుల వ్యవస్థకు ఊతం ఇచ్చే క్రమంలో భాగంగా ఈ చర్యలు తీసుకుంటున్నట్టుగా వివరించారు. గతంలో మొబైల్‌ బ్యాంకింగ్‌కు అంతగా ప్రాధాన్యం ఉండేది కాదని అయితే ఇటీవలి కాలంలో మారిన పరిస్థితుల నేపథ్యంలో మొబైల్‌ ఆవశ్యకత బాగా పెరిగిందని వివరించారు. చాలా మంది మొబైల్‌ బ్యాంకింగ్‌ పట్ల ఉత్సుకత చూపుతున్నట్టుగా తెలిపారు. మొబైల్‌ ఫోన్‌ కలిగి ఉన్న ఔత్సాహికులందరికీ మొబైల్‌ బ్యాంకింగ్‌ సేవలు అందుబాటులో ఉండేలా చర్యలు తీసుకోవాలిన తాము బ్యాంకులను కోరినట్టు తెలిపారు. యూపీఐ లేదా బీమ్‌ యాప్‌ను వాడుతున్న వారు ఆటోమెటిక్‌గా మొబైల్‌ బ్యాంకింగ్‌ సేవలకు అనువర్తనం లభిస్తుందని అన్నారు.
మీ స్నేహితులకు రికమెండ్ చెయ్యండి